Povzetek revizijskega poročila
Pravilnost dela poslovanja Občine Gorje

Računsko sodišče je revidiralo pravilnost dela poslovanja **Občine Gorje** v letu 2022. Cilj revizije je bil izrek mnenja o pravilnosti poslovanja Občine Gorje v letu 2022 v delu, ki se nanaša na pripravo proračuna in zaključnega računa proračuna občine ter izvrševanje proračuna občine, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Gorje v letu 2022 izreklo mnenje s pridržkom, ker občina ni poslovala v skladu s predpisi ter pogodbenimi določili v naslednjih primerih:

* v splošnem in posebnem delu proračuna za leto 2022 ni prikazala ocene realizacije prejemkov in izdatkov za leto 2021; župan pri sklicu seje občinskega sveta na dnevni red ni uvrstil obravnave Polletnega poročila o izvrševanju proračuna Občine Gorje za leto 2022; Polletno poročilo o izvrševanju proračuna Občine Gorje za leto 2022 ni bilo popolno;
* načrt razpolaganja z nepremičnim premoženjem ni bil popoln; v 4 primerih pred sklenitvijo neposredne pogodbe za prodajo nepremičnin oziroma pred sklenitvijo pogodbe o brezplačni uporabi ni objavila namere o sklenitvi neposredne pogodbe oziroma namere o oddaji stvarnega premoženja v brezplačno uporabo; 4 uporabnike je oprostila plačila uporabnine; ni podpisala pogodb o oddaji šolskih prostorov v občasno uporabo (podpisala jih je ravnateljica Osnovne šole Gorje); ni sprejela cenika za določitev uporabnine šolskih prostorov (sprejel ga je svet zavoda Osnovne šole Gorje); ni zagotovila popolnega in pravočasnega pobiranja prejemkov proračuna iz svoje pristojnosti ter izločanja teh prejemkov v proračun; sklenila je neposredno pogodbo o brezplačni uporabi prostora za nedoločen čas; v pogodbi o brezplačni uporabi ni določila obveznosti uporabnika, da krije vse predpisane stroške; z uporabniki prostorov Gorjanskega doma ni sklenila pogodb o najemu oziroma uporabi prostorov;
* v 1 primeru je v razpisni dokumentaciji navedla določilo, ki omejuje konkurenco med ponudniki; v 4 primerih pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije; v 2 primerih pri plačilu obveznosti iz proračuna ni upoštevala zakonskega plačilnega roka;
* odločbi o dodelitvi sredstev na področju obnove kulturnih spomenikov v letu 2022 je izdal direktor občinske uprave, ne da bi ga župan za to pooblastil; predsednica komisije za izbor izvajalcev na področju prireditev je bila s prejemnikoma sredstev interesno povezana; objavi javnega razpisa in razpisni dokumentaciji na področju prireditev in na področju sofinanciranja programov za mlade niso vsebovale vseh obveznih sestavin; komisija za izbor izvajalcev prireditev in izvajalcev programov za mlade ni vodila zapisnika o odpiranju vlog in zapisnika o strokovnem pregledu in ocenjevanju vlog; na svetovni splet ni posredovala dokumentacije o članih komisije za izvedbo postopka javnega razpisa, o prejemnikih in višini prejetih sredstev ter zaključnega poročila ali povzetka o poteku in rezultatih porabljenih sredstev po javnih razpisih na področjih obnove kulturnih spomenikov, prireditev in programov za mlade, pri Javnem razpisu za izbiro in sofinanciranje programa ali področja letnega programa športa v Občini Gorje za leto 2022 pa zaključnega poročila ali povzetka o poteku in rezultatih porabljenih sredstev;
* Prostovoljnemu gasilskemu društvu Podhom je zagotovila sredstva v znesku 42.401 EUR za odplačilo obveznosti iz pogodbe o finančnem leasingu, kar pomeni, da gre po vsebini za bistveno enak učinek kot zadolžitev občine, ne da bi občina pridobila soglasje Ministrstva za finance; ni v celoti izvajala nadzora nad zadolževanjem pravnih oseb javnega sektorja na ravni občine; od javnega zavoda, katerega ustanoviteljica je, ni pridobila podatkov o stanju zadolženosti na dan 31. 12. 2022.

Računsko sodišče je Občini Gorje podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 4. novembra 2024